Speciális daruval mossák a Pentele-hidat
Magyarország egyetlen, speciálisan ilyen típusú munkára alkalmas járműve kezdte meg tegnap a Pentele-híd tisztítását.
A tavaly júliusi átadás óta az út kezelője folyamatosan tisztítja a Pentele-hidat, legalábbis amennyire a technikai feltételek ezt lehetővé teszik. A szalagkorlátokat havonta takarítják és a téli üzemeltetés után a sóval gyakran érintkező elemeket is lemosták a hídon az üzemeltető Magyar Közút Kht. munkatársai. A monumentális alkotás bizonyos részei viszont a saját gépeik számára elérhetetlennek bizonyultak, ezért tegnap egy speciális daru érkezett Dunaújvárosba, amellyel a tervek szerint a teljes szerkezetet lemossák, akár húsz méter magasban is.

- Évente egyszer - általában tavasszal - a teljes hídszerkezetet le kell mosni, ehhez érkezett most az Állami Autópálya Kezelő Zrt. speciális autója, amely általában a kőröshegyi völgyhídon teljesít szolgálatot. A terveink szerint a héten lezajlik a mosás, de mivel először csináljuk ezt az átkelőn, mindenki csak tanul. – mondta el Szabolcs László, a Magyar Közút dunaújvárosi üzemmérnökségének vezetője a Dunaújvárosi Hírlapnak.